२६ कार्तिक २०७५, सोमबार १९:४० ४ वर्षमा ६ हजार किलोमिटर सडक र २ हजार ८ सय किलोमिटरसम्म रेलमार्ग विस्तार गरिने
सृजना घिमिरे/लमजुङ, २९ भदाै । भीषण वर्षाका कारण लमजुङमा ठूलो धनजनको क्षति भएको छ । खोलाले बगाएर तथा पहिरोमा परी ४ जनाको मृत्यु भएको छ भने ३ जना अझै बेपत्ता छन् । १० जना घाइते भएका छन् ।
बाढीले बगाएर मर्स्याङ्दी गाउँपालिका ३, अर्खले बेंसीकी ५५ वर्षीया ललितमाया गुरुङको मृत्यु भएको छ भने बाख्रा चराउँदै गर्दा बुधबार दिउँसो पहिरो आएपछि भाग्ने क्रममा ढुंगाले लागेर मर्स्याङ्दी ५ घर भई हाल मर्स्याङ्दी ५ श्रीचौरमा बस्दै आएकी ४८ वर्षीया विष्णुकली गुरुङको मृत्यु भएको छ । पहिरोले पुरिँदा मर्स्याङ्दी गाउँपालिका ३, तरापु पल्लोटारीका ६० वर्षीया अतिरूपा थापा र उनकी ९ वर्षीया नातिनी सिरस थापाको पनि मृत्यु भएको छ ।
सोही स्थानमा बुधबार हराएका मर्स्याङ्दी गाउँपालिका ४, नासकुचेका अन्दाजी ५५ वर्षीय तुलसी भनिने राजु लामा अझै फेला परेका छैनन् । यस्तै, दोर्दीखोला जलविद्युत आयोजनाको निर्माणाधीन पावरहाउसमा कार्यरत बर्दिया जिल्ला ठाकुरद्वार नगरपालिका ५ का ३० वर्षीय बलिराम चौधरी र २५ वर्षीय लक्ष्मीप्रसाद थारूको अवस्था अज्ञात छ । उनीहरूलाई मर्स्याङ्दी नदीले बगाएको थियो । प्रमुख जिल्ला अधिकारी झंकनाथ ढकालले पहिरोमा फसेका र घाइते सबैको नेपाली सेनाको हेलिकप्टरमार्फत उद्धार गरिएको बताए ।
बाढी पहिरोका कारण चक्रिय अन्नपूर्ण पदमार्ग तथा सडक क्षतविक्षत भएको छ । सडक क्षतविक्षत हुँदा सवारी र मानिसको आवागमन पूर्ण ठप्प छ । बेंसीसहर ६, खरखरे पहिरोदेखि मर्स्याङ्दी गाउँपालिका ४, च्याम्चेसम्मको बाटोमा पहिरो जाँदा हिमाली जिल्ला मनाङसँगको सडक सम्बन्ध टुटेको छ । मनाङ र लमजुङको मर्स्याङ्दी गाउँपालिकाको आधा भागमा खाद्यान्न ढुवानी पनि ठप्प छ । करिब २५ देखि ३० किमि सडक ठाउँठाउँ क्षतविक्षत भएपछि तत्काल मर्मत हुने सम्भावना क्षीण बनेको छ । बीचमै रोकिएका पर्यटक तथा सर्वसाधारणको प्रहरी र सेनाले उद्धार गरेको छ ।
अहिले खरखरेसँगै खुदी, भुलभुले, सिउरुङबेंसी, अर्खलेबेंसी, घोप्टेभीर, काप्रेभीर, रामबजार, स्याँगे, श्रीचौर, जगत, च्याम्चेलगायत ठाउँमा पहिरो गएको प्रमुख जिल्ला अधिकारी झंकनाथ ढकालले बताए । उनका अनुसार डिभिजन सडक कार्यालय र मर्स्याङ्दी करिडोरमा निर्माणाधीन जलविद्युत आयोजनाका एक्साभेटर र डोजरले पहिरो पन्छाएका छन् । ठाउँठाउँमा विस्फोटक पदार्थ प्रयोग गरी सडक बनाउनुपर्ने अवस्था रहेको ढकालको भनाइ छ ।
प्रजिअ ढकालका अनुसार बिहीबार बिहानै जिल्ला विपत व्यवस्थापन समिति, सुरक्षा समितिको बैठक बसेर खोज, उद्धार तथा क्षतिबारे बुझिएको र उद्धार गर्नुपर्नेको उद्धार भइसकेको छ । पहिरोले एउटा टयाक्टर, एउटा मिनी ट्रक, ३ जिप पुर्नुका साथै ३ मोटरसाइकल बगाएको प्रहरीले जनाएको छ ।
नेता घलेले उक्त सडक मनाङका लागि ‘लाइफलाइन’ रहेकाले यसलाई चाँडो खोल्न पहल गरिने बताए । करिब ६५ किमि बेंसीसहर–चामे सडक लमजुङतर्फ ३५ र मनाङतर्फ ३० किमि पर्छ ।